CELEX: 32010R1126
Language: sk
Date: 2010-12-03 00:00:00
Title: Nariadenie Komisie (EÚ) č. 1126/2010 z  3. decembra 2010 , ktorým sa mení a dopĺňa nariadenie (ES) č. 1547/2007, pokiaľ ide o predĺženie prechodného obdobia na vyňatie Kapverdskej republiky zo zoznamu zvýhodnených krajín, na ktoré sa vzťahuje osobitné opatrenie pre najmenej rozvinuté krajiny

4.12.2010   
            
            
               SK
            
            
               Úradný vestník Európskej únie
            
            
               L 318/14
            
         NARIADENIE KOMISIE (EÚ) č. 1126/2010
   z 3. decembra 2010,
   ktorým sa mení a dopĺňa nariadenie (ES) č. 1547/2007, pokiaľ ide o predĺženie prechodného obdobia na vyňatie Kapverdskej republiky zo zoznamu zvýhodnených krajín, na ktoré sa vzťahuje osobitné opatrenie pre najmenej rozvinuté krajiny
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 732/2008 z 22. júla 2008, ktorým sa uplatňuje systém všeobecných colných preferencií na obdobie od 1. januára 2009 do 31. decembra 2011 a ktorým sa menia a dopĺňajú nariadenia (ES) č. 552/97, (ES) č. 1933/2006 a nariadenia Komisie (ES) č. 1100/2006 a (ES) č. 964/2007 (1), a najmä na jeho článok 11 ods. 8,
   keďže:
   
               (1)
            
            
               Kapverdská republika (ďalej len „Kapverdy“) je zvýhodnená osobitným opatrením pre najmenej rozvinuté krajiny (známe aj ako Všetko okrem zbraní, EBA) v rámci systému všeobecných colných preferencií Únie.
            
         
               (2)
            
            
               V článku 11 ods. 8 nariadenia (ES) č. 732/2008 sa stanovuje vyňatie krajiny z uplatňovania osobitného opatrenia pre najmenej rozvinuté krajiny, pokiaľ Organizácia spojených národov túto krajinu vylúči zo zoznamu najmenej rozvinutých krajín. V tomto článku sa takisto stanovuje zavedenie prechodného obdobia najmenej troch rokov predtým, než je vyňatie účinné.
            
         
               (3)
            
            
               S účinnosťou od 1. januára 2008 (2) Organizácia spojených národov vylúčila Kapverdy zo zoznamu najmenej rozvinutých krajín.
            
         
               (4)
            
            
               V nariadení Komisie (ES) č. 1547/2007 (3) sa stanovuje, že Kapverdy sa s účinnosťou od 1. januára 2011 po uplynutí trojročného prechodného obdobia odstránia zo zoznamu zvýhodnených krajín, na ktoré sa vzťahuje osobitné opatrenie pre najmenej rozvinuté krajiny.
            
         
               (5)
            
            
               Prechodné obdobie udelené nariadením (ES) č. 1547/2007 v čase hospodárskej krízy bolo poznačené znižujúcim sa objemom obchodu, ktorý sťažil úsilie Kapverd v oblasti hospodárskej diverzifikácie. Prechodné obdobie preto Kapverdom neposkytlo dostatok času na prekonanie prílišnej závislosti od jedného kľúčového vývozného sektora a na zmiernenie možných nepriaznivých vplyvov v dôsledku vyňatia zo systému EBA. Toto obdobie by sa preto malo predĺžiť do 1. januára 2012.
            
         
               (6)
            
            
               Opatrenia uvedené v tomto nariadení sú v súlade so stanoviskom Výboru pre všeobecné preferencie,
            
         PRIJALA TOTO NARIADENIE:
   Článok 1
   Článok 1 nariadenia (ES) č. 1547/2007 sa nahrádza takto:
   
      „Článok 1
      Kapverdská republika sa vyníma zo zoznamu zvýhodnených krajín, na ktoré sa vzťahuje osobitné opatrenie pre najmenej rozvinuté krajiny, uvedeného v prílohe I k nariadeniu (ES) č. 732/2008s účinnosťou od 1. januára 2012.“
   
   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 3. decembra 2010
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 211, 6.8.2008, s. 1.
   
      (2)  Rezolúcia Valného zhromaždenia OSN A/Res/59/210 z 20. decembra 2004.
   
      (3)  Ú. v. EÚ L 337, 21.12.2007, s. 70.